# এলি গোল্ডিং
সংক্ষিপ্ত ইউআরএল

| এলি গোল্ডিং |
| --- |
| ২০১৭ সালের জুনে গ্লোবাল সিটিজেন ফেস্টিভালে গোল্ডিং |
| জন্ম | এলেনা জেন গোল্ডিং  (1986-12-30) ৩০ ডিসেম্বর ১৯৮৬ হেয়ারফোর্ড, যুক্তরাজ্য |
| পেশা | * গায়িকা
* গীতিকার
 |
| দাম্পত্য সঙ্গী | ক্যাসপার জপলিং (বি. ২০১৯; বিচ্ছেদ. ২০২৪) |
| সন্তান | ১ |
| **সঙ্গীত কর্মজীবন** |
| ধরন | * ইলেক্ট্রোপপ
* সিন্থপপ
* ইন্ডি পপ
* ফোকট্রনিকা
 |
| বাদ্যযন্ত্র | * কণ্ঠ
* গিটার
 |
| কার্যকাল | ২০০৯–বর্তমান |
| লেবেল | * পলিডোর
* নিয়ন গোল্ড
* চেরিট্রি
* ইন্টারস্কোপ
 |
| ওয়েবসাইট | elliegoulding.com |
|  |

**এলেনা জেন গোল্ডিং** (/ˈɡoʊldɪŋ/ *GOHL-ding*; জন্ম ৩০ ডিসেম্বর ১৯৮৬) একজন ইংরেজ গায়িকা এবং গীতিকার। হেয়ারফোর্ডে জন্মগ্রহণ এবং লায়নশেলে বড় হওয়া গোল্ডিং ১৫ বছর বয়সে গান লেখা শুরু করেন। তিনি ২০০৯ সালে নিয়ন গোল্ড রেকর্ডসের মাধ্যমে তার প্রথম একক গান "আন্ডার দ্য শিটস" প্রকাশ করেন। একই বছর পলিডর রেকর্ডসের সাথে চুক্তিবদ্ধ হয়ে তার প্রথম এক্সটেন্ডেড প্লে (ইপি) *অ্যান ইন্ট্রোডাকশন টু এলি গোল্ডিং* প্রকাশ করেন। তার প্রথম স্টুডিও অ্যালবাম *লাইটস* (২০১০) ইউকে অ্যালবামস চার্টে প্রথম স্থান অধিকার করে এবং পরবর্তী সময়ে তিনটি ব্যবসা সফল একক গানের সংযোজনে *ব্রাইট লাইটস* নামে অ্যালবাটিকে পুনরায় মুক্তি দেওয়া হয়। এককগুলো হচ্ছে এলটন জনের "ইওর সং" এর কভার, "স্টেরি আইড" এবং "লাইটস"। তার দ্বিতীয় স্টুডিও অ্যালবাম *হ্যালসিয়ন* (২০১২) এটির প্রধান একক "এনিথিং কুড হ্যাপেন"-এর মুক্তির পরে প্রকাশিত হয়। অ্যালবামটি ২০১৩ সালে *হ্যালসিয়ন ডেইজ* নামে "বার্ন" শীর্ষক একক গানের সংযোজনে পুনঃপ্রকাশিত হয়। "বার্ন" যুক্তরাজ্যে তার প্রথম শীর্ষস্থান অর্জনকারী একক গান। এরপর তিনি ডিজে ক্যালভিন হ্যারিসের দুটি একক গান "আই নিড ইওর লাভ" এবং "আউটসাইড"-এ সহযোগিতা করেন।

তার তৃতীয় স্টুডিও অ্যালবাম *ডিলিরিয়াম* (২০১৫) এবং এর প্রধান একক "অন মাই মাইন্ড" প্রকাশের পর গোল্ডিং তার একক "লাভ মি লাইক ইউ ডু" এর জন্য গ্র্যামি পুরস্কারের মনোনয়ন পান। গানটি *ফিফটি শেডস অফ গ্রে* (২০১৫) চলচ্চিত্রের সাউন্ডট্র্যাকের জন্য রেকর্ড করা হয়েছিল। এরপর তিনি ২০১৬ থেকে ২০২০ সাল পর্যন্ত সঙ্গীত থেকে বিরতি নেন। এই সময়ে তিনি উদ্বেগজনিত মানসিক রোগে ভুগছিলেন এবং তার ব্যক্তিগত জীবন নিয়ে নানা ধরনের মিথ্যা তথ্য ছড়িয়ে পড়ায় তিনি সংবাদমাধ্যমের আকর্ষণের কেন্দ্রবিন্দুতে পরিণত হয়েছিলেন। গোল্ডিংয়ের চতুর্থ স্টুডিও অ্যালবাম *ব্রাইটেস্ট ব্লু* (২০২০) ইউকে অ্যালবামস চার্টে শীর্ষস্থান অর্জন করা তার তৃতীয় অ্যালবাম এবং এটি রেকর্ডিং ইন্ডাস্ট্রি অ্যাসোসিয়েশন অব আমেরিকা (আরআইএএ) দ্বারা প্রত্যয়িত তার টানা চতুর্থ অ্যালবাম। অ্যালবামটিতে জনপ্রিয় গান "ক্লোজ টু মি", "সিক্সটিন" এবং জুস ওয়ার্ল্ডের সাথে গাওয়া "হেইট মি" সহ বেশকিছু একক গান অন্তর্ভুক্ত ছিল। তিনি ২০২৩ সালে "মিরাকল" শীর্ষক একক গানের মাধ্যমে আবারও ক্যালভিন হ্যারিসের সঙ্গে জুটি বাঁধেন। এককটি ইউকে সিঙ্গেলস চার্টে আলাদা আলাদা সময়ে মোট আট সপ্তাহ শীর্ষ স্থানে ছিল। গোল্ডিংয়ের পঞ্চম স্টুডিও অ্যালবাম *হাইয়ার দ্যান হেভেন* (২০২৩) যুক্তরাজ্যে শীর্ষ অবস্থানে আত্মপ্রকাশ করে। এটি তার চতুর্থ শীর্ষস্থান অর্জনকারী অ্যালবাম। এর মাধ্যমে তিনি যুক্তরাজ্যের ইতিহাসে সবচেয়ে বেশি সংখ্যক শীর্ষস্থানীয় অ্যালবামের অধিকারী ব্রিটিশ নারী শিল্পী হিসেবে অ্যাডেলের পাশে জায়গা করে নেন।

গোল্ডিং তিনটি ব্রিট অ্যাওয়ার্ড (যার মধ্যে রয়েছে মর্যাদাপূর্ণ ব্রিট বিলিয়ন অ্যাওয়ার্ড), একটি বিলবোর্ড মিউজিক অ্যাওয়ার্ড, ১৭টি বিএমআই লন্ডন অ্যাওয়ার্ড এবং দুটি গ্র্যামি অ্যাওয়ার্ডের মনোনয়নসহ বহু পুরস্কার অর্জন করেছেন। "জনপ্রিয় গানের" এক দশক পূর্ণ করার স্বীকৃতি হিসেবে তিনি ভ্যারাইটি হিটমেকার্স অ্যাওয়ার্ডস থেকে ডেকেড অ্যাওয়ার্ড পান। এছাড়া টাইম ১০০ তাকে সঙ্গীত প্ল্যাটফর্ম ব্যবহার করে পরিবেশ রক্ষায় তার অবদানের জন্য তাঁকে ইমপ্যাক্ট অ্যাওয়ার্ড প্রদান করে। তিনি ২৭ মিলিয়নের বেশি অ্যালবাম ও ২১৬ মিলিয়ন একক বিক্রি ও তার গান বিশ্বব্যাপী ৪৩ বিলিয়ান বার স্ট্রিম হওয়ার ফলশ্রুতিতে তাকে একুশ শতকের অন্যতম সফল একজন ব্রিটিশ নারী গায়িকা হিসেবে গণ্য করা হয়।

## প্রাথমিক জীবন

এলেনা জেন গোল্ডিং ৩০ ডিসেম্বর ১৯৮৬ সালে ইংল্যান্ডের হেয়ারফোর্ড, হেয়ারফোর্ডশায়ারে আর্থার এবং ট্রেসি গোল্ডিং দম্পতির ঘরে জন্মগ্রহণ করেন এবং হেয়ারফোর্ডশায়ারের লিয়নশল নামক একটি ছোট গ্রামে বেড়ে ওঠেন। তার এক ভাই, অ্যালেক্স, এবং দুই বোন, ইসাবেল এবং জর্ডান রয়েছে। যখন তিনি পাঁচ বছর বয়সী, তখন তার বাবা-মা আলাদা হয়ে যান। এরপর তার বাবার সাথে তার খুব কম যোগাযোগ ছিল। গোল্ডিং এবং তার ভাইবোনেরা তাদের মায়ের তত্ত্বাবধানে একটি সরকারি আবাসনে বড় হন। গোল্ডিং তাদের পরিবারকে ঐ সময়ে "অত্যন্ত দরিদ্র" হিসাবে বর্ণনা করেন। তিনি তার মায়ের সাথে "জটিল" সম্পর্কের কথাও উল্লেখ করেছেন।

গোল্ডিং নয় বছর বয়সে ক্ল্যারিনেট এবং ১৪ বছর বয়সে গিটার বাজানো শুরু করেন। তিনি কিংটন, হেয়ারফোর্ডশায়ারের লেডি হকিন্স হাই স্কুলে পড়াশোনা করেন এবং ১৫ বছর বয়সে গান লেখা শুরু করেন। তিনি ইংরেজি, রাজনীতি, নাটক এবং সংগীতে এ লেভেল পরীক্ষা দিয়ে এদের মধ্যে প্রথম তিনটি বিষয়ে "এ" গ্রেড পেয়ে উত্তীর্ণ হন, কিন্তু সংগীতে অকৃতকার্য হন। কেন্ট বিশ্ববিদ্যালয়-এ ড্রামা অ্যান্ড থিয়েটার স্টাডিজ বিষয়ে ডিগ্রি অর্জন করেন। এই সময়ে তিনি জেমি লিলিওয়াইটের সাথে দেখা করেন। তিনি গোল্ডিংয়ের ম্যানেজার হন এবং তাকে প্রযোজক স্টারস্মিথের সাথে পরিচয় করিয়ে দেন। স্টারস্মিথ *লাইটস* অ্যালবামের প্রধান প্রযোজক এবং গোল্ডিংয়ের প্রধান সহযোগী হয়ে ওঠেন।

## পেশাজীবন

### ২০০৯-২০১১: লাইটস এবং ব্রাইট লাইটস

২০১০ সালে নোকিয়া ওয়ার্ল্ডে গোল্ডিং সঙ্গীত পরিবেশনা করছেন
গোল্ডিং পলিডর রেকর্ডস-এর সাথে ২০০৯ সালের জুলাই মাসে চুক্তি স্বাক্ষর করলেও, তার প্রথম একক গান "আন্ডার দ্য শীটস" স্বতন্ত্র লেবেল নিয়ন গোল্ড রেকর্ডস থেকে প্রকাশিত হয়। গানটি যুক্তরাজ্যে ২০০৯ সালের ১৫ নভেম্বরে ডিজিটাল মাধ্যমে প্রকাশিত হয়। গানটি ইউকে সিঙ্গেলস চার্টে ৫৩-তম স্থানে পৌঁছায়। গোল্ডিং *লেটার... উইথ জুলস হল্যান্ড* অনুষ্ঠানে "আন্ডার দ্য শীটস" এবং "গানস অ্যান্ড হর্সেস" গান দুটি পরিবেশন করার পরে জনপ্রিয়তা লাভ করেন। এছাড়া, তিনি লিটল বুটসের সাথে যুক্তরাজ্যের একটি ট্যুরেও অংশগ্রহণ করেন। "উইশ আই স্টেইড" গানটি ২০০৯ সালের ২২ থেকে ২৮ ডিসেম্বর পর্যন্ত আইটিউনস স্টোর যুক্তরাজ্যে সাপ্তাহিক একক হিসেবে বিনামূল্যে ডাউনলোডের জন্য উপলব্ধ ছিল।

তার অভিষেক অ্যালবাম মুক্তি পাওয়ার পূর্বেই এলি গোল্ডিং বিবিসি সাউন্ড অব ২০১০ অর্জন করেন, যা সঙ্গীতে উদীয়মান তারকাদের কাছে বহুল আকাঙ্ক্ষিত। এছাড়াও তিনি ২০১০ ব্রিট এ্যাওয়ার্ডে ক্রিটিকস চয়েস এ্যাওয়ার্ড লাভ করেন। তিনি দ্বিতীয় শিল্পী হিসেবে একই বছর উল্লিখিত দুইটি পুরস্কার অর্জন করেন।
গোল্ডিং গ্যাব্রিয়েলা কিলমির দ্বিতীয় অ্যালবাম *টেন*-এর গান *লাভ মি কজ ইউ ওয়ান্ট টু*এবং ডায়ানা ভাইকার্সের অভিষেক অ্যালবাম *সংস ফ্রম দ্য টেইন্টেড চেরি ট্রিজ*-এর তিনটি গানের (*রিমেক মি + ইউ*, *নোটিশ*, *জাম্পিং ইনটু রিবার্স*) সহ-রচয়িতা। গোল্ডিঙের *নট ফলোয়িং* গানটি জার্মান শিল্পী লিনা মেয়ার ল্যান্ডরাট তার অভিষেক অ্যালবাম *মাই ক্যাসেট প্লেয়ার*-এ ব্যবহার করেন। ২০১০ সালে এলি গোল্ডিং র্যাপার টিনি টেম্পা'র অভিষেক অ্যালবাম *ডিস্ক অভেরি*র একক *ওয়ান্ডারম্যান*-এ সমন্বয় করেন।

গোল্ডিঙের অভিষেক অ্যালবাম ‘’লাইটস'’ মুক্তি পায় ২০১০ সালের মার্চে, যা ইউকে অ্যালবামস চার্টে ১ম এবং আইরিশ অ্যালবামস চার্টে ৬ষ্ঠ স্থান দখল করে। এর একক *স্টেরি আইড*, *গানস অ্যান্ড হর্সেস* এবং *দ্য রাইটার* যথাক্রমে ৪,২৬ এবং ১৯তম স্থান অর্জন করে। ২০১২ সালের জুন মাস পর্যন্ত যুক্তরাজ্যে অ্যালবামটির ৮,৫০,০০০ এবং ১.৬ মিলিয়ন সংস্করণ বিশ্বব্যাপী বিক্রি হয়। ২০১০ সালের আগস্ট, ‘’লাইটস*-এর গানের রিমিক্সসহ সে তার দ্বিতীয় ইপি,* রান ইনটু দ্য লাইট *মুক্তি দেয়। অ্যালবামটিতে নাইকি সহযোগিতা করে এবং গোল্ডিঙের গানকে চলমান উপসংসস্কৃতি পর্যন্ত নেওয়ার লক্ষ্যে এটিকে পলিডর-এর মাধ্যমে চলমান সাউন্ডট্র্যাক হিসেবে মুক্তি দেওয়া হয়েছিল। ২০১০ সালের নভেম্বরে ছয়টি নতুন ট্র্যাক যুক্ত করে ‘’লাইটস*কে ‘’ব্রাইট লাইটস'’ নামে পুনরায় মুক্তি দেওয়া হয়। প্রকৃতপক্ষে ঘোষণা করা হয়েছিল যে, ‘’ব্রাইট লাইটস*-এর প্রধান একক হবে গোল্ডিঙের একক ‘’লাইটস*-এর নতুন সম্পাদনা, এবং এর মুক্তির তারিখ ঘোষণা করা হয়েছিল ২০১০ সালের ১ লা নভেম্বর।

### ২০১২–২০১৪: *হ্যালসিয়ন* এবং *হ্যালসিয়ন ডেইস*

২০১২ সালের ডিসেম্বরে ম্যানচেস্টার একাডেমিতে গোল্ডিং সঙ্গীত পরিবেশনা করছেন
২০১২ সালে গোল্ডিংকে জেডের অভিষেক অ্যালবাম *ক্ল্যারিটি* এবং ক্যালভিন হ্যারিসের *আই নিড ইউর লাভ* গানে দেখা যায়, যেটি *হ্যালিসিয়ন*এবং ক্যালভিন হ্যারিসের *১৮ মান্থস* অ্যালবামের অংশ ছিল। ২০১২ সালের ১০ জুলাই গোল্ডিং সাউন্ড ক্লাউডে বিনামূল্যে ডাউনলোডযোগ্য টিনি টেম্পাহর সমন্বয়ে অ্যাক্টিভ চাইল্ডের গান *হ্যাঙ্গিং অন* প্রকাশ করেন। ২০১২ সালের জুলাইয়ের শেষ দিকে ঘোষণা করা হয়েছিল যে, গোল্ডিঙের দ্বিতীয় অ্যালবামের নাম করা হয়েছে *হ্যালসিয়ন* এবং এটি ২০১২ সালের ৮ অক্টোবর মুক্তি পেতে চলেছে। কিন্তু নিয়ে অ্যালবামটি ২১ আগস্ট মুক্তি দেওয়া হয়, আর এর প্রধান একক ছিল *এনিথিং কুড হ্যাপেন*। *এনিথিং কুড হ্যাপেনের* লিরিক ভিডিও মুক্তি পায় ২০১২ সালের ৯ আগস্ট, যার মধ্যে ছিল তার ভক্তদের পাঠানো ইন্সটাগ্রাম ছবি।
২০১২ সালের ১৯ নভেম্বর হ্যালসিয়নের দ্বিতীয় একক *ফিগার ৮* মুক্তি পায়। ঐ বছরের ১২ ডিসেম্বর যুক্তরাজ্যে এককটি ডিজিটালে মুক্তি পায়। মুক্তির আগেই গানটি ৩৮ তম স্থান অর্জনের মাধ্যমে যুক্তরাজ্যে গানটি সেরা চল্লিশে জায়গা করে নেয়।

গোল্ডিং *দ্য টয়াইলাইট সাগা: ব্রেকিং ডন - পর্ব ২* সাউন্ড ট্র্যাকের " বিটারসুইট" (স্ক্রিলেক্স প্রযোজিত) ট্র্যাকে অবদান রাখেন, যা ২০১২ সালের ১৩ নভেম্বর মুক্তি পেয়েছিল।
২০১৩ সালে ১২ ফেব্রুয়ারি ঘোষণা দেওয়া হয়েছিল যে, নির্ধারিত তারিখগুলোতে ব্রুনো মার্সের মুনশাইন জাঙ্গল ওয়ার্ল্ড ট্যূরে অংশ নেবেন।
২০১৩ সালের ২০ মে গোল্ডিং ঘোষণা দেন তিনি ঐ বছরের অক্টোবরে যুক্তরাজ্যে সাতটি আলাদা তারিখের সঙ্গীতভ্রমণ করতে চলেছেন। ২০১৩ সালের ২৮ মে অল্ট-জের গান *টেসেলেটে* গোল্ডিঙের কভার তার নিজের সাউন্ডক্লাউড পাতার মাধ্যমে মুক্তি পায়। গোল্ডিং ঐ মাসের শুরুতে প্যারিসে গানটির মিউজিক ভিডিওর দৃশ্যধারণও করেছিলেন। আর এ বিষয়ে তিনি টুইটারে বলেন,"একটি গানের ভিডিও তৈরী করছি যেটি আমার রেকর্ডে নেই"
২০১৩ সালের জুনে গোল্ডিং ইনভারনেসে রকনেস ফেস্টিভাল, ক্যাপিটাল এফএম সামারটাইম বল এবং ডোভার, ডেলাওয়ারের উডল্যান্ডসে ফায়ারফ্লাই মিউজিক ফেস্টিভালে সঙ্গীত পরিবেশনা করেন। ২০১৩ সালের ২রা জুলাই গোল্ডিং *স্কিনস ফায়ারের* প্রথম পর্বে *ইউ মাই এভরিথিং* শিরোনামে একটি গান প্রকাশ করেন এবং একই দিনে এল ম্যাগাজিনে ঐবছর *হ্যালসিয়নের* পুনরায় মুক্তির কথা নিশ্চিত করেন।

২০১৩ সালের ৫ জুলাই ডিজিটাল স্পাই *হ্যালসিয়নের* নতুন সংস্করণ *হ্যালসিয়ন ডেইসের* মুক্তির কথা নিশ্চিত করে, যেটি মুক্তি পায় ২০১৩ সালের ২৩ আগস্ট। *হ্যালসিয়ন ডেইসে* অতিরিক্ত দশটি গান সংযুক্ত করা হয়েছিল এবং গোল্ডিঙের সাউন্ড ক্লাউড পাতায় একক গান *বার্ন* আপলোড করার পরের দিন অ্যালবামটি মুক্তি দেওয়া হয়। ২০১৩ সালের ৭ জুলাই ইউটিউবে গোল্ডিঙের ভিভো চ্যানেলে *বার্নের* আনুষ্ঠানিক মিউজিক ভিডিও প্রকাশ করা হয়। *বার্ন* গোল্ডিঙের প্রথম গান হিসেবে যুক্তরাজ্যের সিঙ্গেলস চার্টে শীর্ষ স্থান অর্জন করে।
তার প্রথম সেরা একের খবর ছড়িয়ে পড়ার সময় গোল্ডিং ভি উৎসবে সঙ্গীত পরিবেশনা করছিলেন। রিতা ওরা গোল্ডিঙের আনুষ্ঠানিক নাম্বার ওয়ান পুরস্কারের মাধ্যমে তাকে চমকে দেন।
২০১৩ সালের ৯ সেপ্টেম্বর, গোল্ডিং *অ্যাবাউট টাইম* চলচ্চিত্রের জন্য *হাউ লং উইল আই লাভ ইউ* গানের একটি মিউজিক ভিডিও প্রকাশ করেন।*দ্য হাঙ্গার গেমস: ক্যাচিং ফায়ার* চলচ্চিত্রের সাউন্ড ট্র্যাক *মিররে* গোল্ডিংকে দেখা যায়।
২০১৩ সালের ১৫ অক্টোবর গোল্ডিং ফার্নি কটনের রেডিও অনুষ্ঠানে জানান যে, *হাউ লং উইল আই লাভ ইউ* বিবিসির চিল্ড্রেন ইন নিডের পরবর্তী একক হতে চলেছে। একই দিন গোল্ডিঙের সমন্বয়ে অ্যাক্টিভ চাইল্ডের গান "সিলোয়েট" মুক্তি পায়। ২০১৩ সালের ২৮ অক্টোবর গোল্ডিং তার ভিবো চ্যানেলে স্বল্পদৈর্ঘ্য চলচ্চিত্র  *টম অ্যান্ড ইজি*র (যাতে তার উপস্থিতি রয়েছে) জন্য একটি বিকল্প ভিডিও প্রকাশ করেন। ১৪ ডিসেম্বর *দ্য এক্স ফ্যাক্টরের* চূড়ান্ত পর্বে ফাইনালের প্রতিযোগী লুক ফ্রেন্ডের সাথে গোল্ডিং দ্বৈত পরিবেশনা করেন।

২০১৪ সালের জুলাইয়ে গোল্ডিং ইলোসারিরক উৎসবে সঙ্গীত পরিবেশনা করছেন
২০১৪ সালের ৫ জানুয়ারি গোল্ডিং ভিভো চ্যানেলে তার গান *গুডনেস গ্রেশিয়াসের* মিউজিক ভিডিও প্রকাশ করেন এবং পরে নিশ্চিত করেন যে, গানটি *হ্যালসিয়ন ডেইস* থেকে মুক্তি পাওয়া ষষ্ঠ গান হতে চলেছে। ২০১৪ সালের ২২ জানুয়ারি, ভেরোনিকা রথের *ডাইভারজেন্ট* উপন্যাসকে ভিত্তি করে নির্মিত চলচ্চিত্র *ডাইভারজেন্টের* সাউন্ডট্র্যাকের গান *বিটিং হার্টে* অবদান রাখার কথা গোল্ডিং তার ফেসবুক পাতার মাধ্যমে নিশ্চিত করেন।
২০১৪ সালের ৩ ফেব্রুয়ারি গোল্ডিং তার সাউন্ড ক্লাউড পাতায় অ্যাঞ্জেল হেজের সমন্বয়ে জেমস ব্লেকের গান *লাইফ রাউন্ড হেয়ারের* কভার প্রকাশ করেন। ১৯ ফেব্রুয়ারি গোল্ডিং ২০১৪ ব্রিট এ্যাওয়ার্ডসে সেরা ব্রিটিশ একক নারী শিল্পীর পুরস্কার অর্জন করেন।
২০১৪ সালের ২০ অক্টোবর তিনি ফেসবুকের মাধ্যমে জানান, *আউটসাইট* নামের একটি গানের মাধ্যমে ক্যালভিন হ্যারিসের নতুন অ্যালবাম *মোশনে* তাকে দেখা যাবে। গানটি অ্যালবামের চতুর্থ একক হিসেবে ২০১৪ সালের ২০ অক্টোবর মুক্তি পায়।

### ২০১৫–২০১৭: *ডিলেরিয়াম*

২০১৪ সালের নভেম্বরে গোল্ডিং ঘোষণা দেন তিনি তার তৃতীয় স্টুডিও অ্যালবাম নিয়ে কাজ করছেন। ২০১৫ সালের শুরুর দিকে গোল্ডিং তার গান *লাভ মি লাইক ইউ ডু* প্রকাশ করেন, যেটি *ফিফটি শেডস অব গ্রে* চলচ্চিত্রের সাউন্ড ট্র্যাকের অংশ ছিল। ১৫ ফেব্রুয়ারি এর আনুষ্ঠানিক মুক্তির পূর্বে গানটির ভিডিও ২২ জানুয়ারিতে ইউটিউবে মুক্তি দেওয়া হয়েছিল। এককটি বাণিজ্যিকভাবে সফলতা লাভ করেছিল এবং এটি ইউকে সিঙ্গেলস চার্টে টানা চার সপ্তাহ শীর্ষ স্থান ধরে রেখেছিল। এছাড়াও এটি অস্ট্রেলিয়া, নিউজিল্যান্ড, জার্মানিসহ কয়েকটি দেশের চার্টে শীর্ষস্থান এবং যুক্তরাষ্ট্রের বিলবোর্ড হট ১০০-তে তৃতীয় স্থান অর্জন করেছিল। এককটি যুক্তরাজ্যে (২.৫৮ মিলিয়ন বার) এবং বিশ্বব্যাপী (১৫.৫ মিলিয়ন বার) এক সপ্তাহে সবচেয়ে বেশীবার স্ট্রীম হওয়ার রেকর্ড করে। ২০১৫ সালের ৭ ডিসেম্বর *লাভ মি লাইক ইউ ডু* গানের জন্য গোল্ডিং সেরা একক পপ পরিবেশনা বিভাগে গ্র্যামি এ্যাওয়ার্ডের জন্য মনোনীত হন। ২০১৬ ব্রিট এ্যাওয়ার্ডের মনোনয়ন ঘোষণা করা হয় এবং গানটি বর্ষ সেরা একক ও সেরা ব্রিটিশ বিভাগে মনোনীত হয়েছিল। ২০১৫ সালে মে মাসে মুক্তি পাওয়া টেইলর সুইফটের গান *ব্যাড ব্লাডের* ভিডিওতে গোল্ডিংকে দেখা যায়।

মেজর লেজারের অ্যালবাম *পিস ইজ দ্য মিশন* অ্যালবামের *পাওয়ারফুল* গানে টেরেস রাইলির সাথে গোল্ডিংকেবদেখা যায়। গানটি মুক্তি পায় ২০১৫ সালের ১লা জুন। ২০১৫ সালের ২৭ জুলাই নতুন গান রেকর্ড করার পর গোল্ডিং টুইটারে তার অ্যাবে রোড স্টুডিওজ ত্যাগের বিষয়ে "That's a wrap!" ক্যাপশনযুক্ত ইন্সটাগ্রামের একটি পোস্টের সংযোগ টুইট করেন। ২০১৫ সালের ৫ আগস্ট আই হার্ট রেডিও মিউজিক সামিটে ইন্টারস্কোপ গোল্ডিঙের নতুন এককের শিরোনাম *অন মাই মান্ডের* কথা প্রকাশ করে। ২০১৫ সালের ১৫ই সেপ্টেম্বর গোল্ডিং তার ফেসবুক পাতার মাধ্যমে নতুন ট্র্যাকের একটি মুক্তিপুর্ববর্তী ভিডিও প্রকাশ করে, এবং ২০১৫ সালের ১৭ সেপ্টেম্বর এর মুক্তির তারিখ নিশ্চিত করে। এর পরের দিন গোল্ডিঙের তৃতীয় স্টুডিও অ্যালবাম *ডিলেরিয়ামের* শিরোনাম ও প্রচ্ছদ প্রকাশের মাধ্যমে আরেকটি টিজার ভিডিও আপলোড করা হয়।

২০১৫ সালে বম্বারশটে গোল্ডিং
২০১৫ সালের ৭ সেপ্টেম্বর ঘোষণা করা হয় যে, গোল্ডিং ২০১৫ এএফএল গ্র্যান্ড ফাইলে কানাডীয় গায়ক ব্রায়ান অ্যাডামস ও মার্কিন ক্রিস ইসাকের সাথে সঙ্গীত পরিবেশনা করবেন। ১৭ই সেপ্টেম্বর গোল্ডিং *ডিলেরিয়ামের* প্রধান ট্র্যাক "অন মাই মাইন্ড" বিবিসি রেডিও ১'স ব্রেকফাস্ট শোতে প্রকাশ করে। তিনি আরও জানান *ডিলেরিয়াম* ৬ নভেম্বর মুক্তি পেতে চলেছে। ঐ সপ্তাহে গোল্ডিং অ্যাপল মিউজিক ফেস্টিভালে *অন মাই মাইন্ড* পরিবেশনা করেন।

এরপর গোল্ডিং সিডনি ভ্রমণ করেন, যেখানে তিনি ৪ঠা অক্টোবর এনমোর থিয়েটারে একটি ওয়ান-অফ শো পরিবেশনা করেন। তিনি তার অ্যাপল মিউজিক ফেস্টিভ্যাল সেটলিস্টের অনুরুপ গান পরিবেশন করেছিলেন। তাকে অস্ট্রেলিয়ান টেলিভিশন অনুষ্ঠান *দ্য এক্স ফ্যাক্টরে* দেখা যায়, যেখানে ৬ অক্টোবর তিনি *অন মাই মাইন্ড* পরিবেশনা করেন। ২০১৫ সালের ১৫ অক্টোবর *আর্মি* গানটিক ঐ অ্যালবামের দ্বিতীয় আনুষ্ঠানিক একক হিসেবে ঘোষণা করা হয়। পরে ২০১৬ সালের ১৪ জানুয়ারি গানটির মিউজিক ভিডিও প্রকাশ করা হয়েছিল। তৃতীয় একক *সামথিং ইন দ্য ওয়ে মুভ* ২০১৫ সালের ৯ অক্টোবর অ্যালবামটির প্রচারণামূলক একক হিসেবে প্রকাশ করা হয়। এরপর এটি ২০১৬ সালের ১৯ জানুয়ারি মুক্তি দেওয়া হয় এবং এর আসল মিউজিক ভিডিও মুক্তি পায় একই বছরের ২৩ ফেব্রুয়ারি তারিখে। আর এমিল নাভা পরিচালিত অন্য মিউজিক ভিডিওটি মুক্তি দেওয় হয় ২০১৭ সালের ২১ জুন।

২০১৬ সালে গোল্ডিং দ্য ০২ এরিনায় সঙ্গীত পরিবেশনা করছেন
২০১৬ সালের ১৯ আগস্ট তিনি *ব্রিগেড জোনস'স বেবি* চলচ্চিত্রের সাউন্ডট্র্যাকের জন্য *স্টিল ফলিং ফর ইউ* গানটি প্রকাশ করেন এবং এর মিউজিক ভিডিওর উদ্ভোধনী প্রদর্শনী হয় ২০১৬ সালের ২৫ আগস্ট। এটি বিশ্বব্যাপী moderate বাণিজ্যিক সফলতা লাভ করে এবং যুক্তরাজ্যে ১১তম স্থান অর্জন করে।

দীর্ঘ বিরতির পর তিনি ১২ থেকে ২০ মে রাবাতে অনুষ্ঠিত মাওয়াজিন উৎসবের ষোড়শ আসরে সঙ্গীত পরিবেশনা করেন। সেখানে তিনি এছাড়াও যেকোনো অনুষ্ঠানে প্রথমবারের মত *ফার্স্ট টাইম* গানটি পরিবেশনা করেন, যেটি কাইগোর সমন্বয়ে ২৮ এপ্রিল মুক্তি পায়।

### ২০১৮–বর্তমান: আসন্ন চতুর্থ স্টুডিও অ্যালবাম

ট্যাপ ম্যানেজমেন্টের পর প্রায় এক দশক পরে গোল্ডিং ফার্স্ট অ্যাক্সেস ম্যানেজমেন্টে যোগ দেন।
শন পলের ইপি *ব্যাড লাভ* ইপির *ম্যাড লাভ দ্য প্রিকুয়েল* গানে সমন্বয় করেন, যেটি ২০১৮ সালের ২৯ জুন মুক্তি পায়।

২০১৮ সালের ২৪ অক্টোবর মুক্তি পাওয়া *ক্লোজ টু মি* এককে গোল্ডিং ডিপলো এবং সোয়াই লির সাথে সমন্বয় করেন। ২০১৯ সালের ১লা *দ্য গার্ডিয়ান* এক প্রতিবেদন প্রকাশ করে, যাতে বলা হয় গোল্ডিং তার চতুর্থ স্টুডিও অ্যালবাম নিয়ে কাজ করছেন, যা একই বছর মুক্তি পেতে চলেছে। ১লা মার্চ তিনিবতার পরবর্তী একক *ফ্লাক্স* প্রকাশ করেন। অ্যালবামটি নিয়ে গোল্ডিং বলেন, "এটি অনেকটাই আমার লেখা"।

২০১৯ সালের ১২ এপ্রিল গোল্ডিং *সিক্সটিন* গানটি প্রকাশ করেন। গানটি সম্পর্কে গোল্ডিং বলেন, "...ঐ বয়সটি অনেক দিক থেকেই আমার জন্য সংকটময় ছিল এবং এই গানটি আমার হৃদয়ের খুব কাছের। এটি আমাকে আমার কৈশরের বেপরোয়া দিনগুলোতে ফিরিয়ে নিয়ে যায় এবং আমি মনে করি এটি আমাদের তারুণ্যের নিষ্পাপত্বকে স্মরণ করিয়ে দেয়"

২০১৯ সালের ২৬ জুন গোল্ডিং মার্কিন র্যাপার জুস ওয়ার্ল্ডের সাথে " হেইট মি" মুক্তি দিয়েছেন। এটি প্রথমবার মুক্তি পায় জেন লোয়ির তার 'বিশ্ব রেকর্ড' হিসেবে বিটস ১-এ। জুলাইয়ে গোল্ডিং জানান যে তার মুক্তি পেতে যাওয়া পরবর্তী গানগুলো হতে চলেছে "উইম্যান আই এম" ও "স্টার্ট"। নভেম্বরে, তিনি জনি মিচেলের বড়দিনের গান *রিভার* প্রকাশ করেন, যেটি গোল্ডিঙের তৃতীয় গান হিসেবে ইউকে সিঙ্গেলস চার্টে শীর্ষস্থান দখল করে এবং এটিই ২০১০ এর দশকে যুক্তরাজ্যে শীর্ষে থাকা তার শেষ গান।

### ২০২০–২০২১: প্রত্যাবর্তন ও **ব্রাইটেস্ট ব্লু**

২০২০ সালে এলি গোল্ডিং দীর্ঘ সঙ্গীতবিরতি কাটিয়ে পুনরায় সক্রিয় হন এবং নতুন অ্যালবামের সম্ভাবনা উন্মোচন করতে শুরু করেন। ওই বছরের ১৩ মার্চ ব্ল্যাকবিয়ারের সাথে যৌথভাবে তৈরি তার একক গান *ওয়ারি অ্যাবাউট মি* প্রকাশ পায়। একই মাসে হার্ট রেডিওতে দেওয়া এক সাক্ষাৎকারে তিনি অ্যালবামটির দ্বৈত প্রকৃতি উল্লেখ করে বলেন, “প্রথম অংশটি সম্পূর্ণ আমার নিজস্ব সৃষ্টি—নিউইয়র্কে বসবাসের সময়ের লেখা গানগুলো। এখানে গিটার, বেস, পিয়ানো বাজানো থেকে শুরু করে ভোকাল রেকর্ডিং—সবই আমার। ক্লাসিক্যাল সঙ্গীতের প্রভাব এতে স্পষ্ট। দ্বিতীয় অংশে রয়েছে আমার ‘অন্য সত্তা’র পপ গান।” এরপর ২১ মে *পাওয়ার* এবং ৩০ জুন লব-এর সাথে যৌথভাবে *স্লো গ্রেনেড* প্রকাশ করেন তিনি।

২০২০ সালের ১৭ জুলাই গোল্ডিং তার চতুর্থ স্টুডিও অ্যালবাম *ব্রাইটেস্ট ব্লু* প্রকাশ করেন। কোভিড-১৯ মহামারির কারণে মূলত ৫ জুনের জন্য নির্ধারিত অ্যালবামটির মুক্তি পিছিয়ে দেওয়া হয়। যুক্তরাজ্যের অ্যালবাম চার্টে এটি সরাসরি শীর্ষস্থান দখল করে গোল্ডিংয়ের তৃতীয় শীর্ষস্থানীয় অ্যালবামের মর্যাদা পায়। স্কটল্যান্ডের চার্টে এটি দ্বিতীয় স্থান লাভ করে এবং আয়ারল্যান্ডের শীর্ষ ১০-এ জায়গা করে নেয়। অস্ট্রেলিয়া, জার্মানি ও যুক্তরাষ্ট্রসহ বিশ্বের ১০টিরও বেশি দেশে এটি শীর্ষ ৪০-এ প্রবেশ করে।

২০২১ সালের জানুয়ারিতে ইনস্টাগ্রামের একটি প্রশ্নোত্তর সেশনে গোল্ডিং জানান, *ব্রাইটেস্ট ব্লু*-এর ধারার বাইরে সম্পূর্ণ নতুন গান আসছে। ২১ জানুয়ারি ইলেকট্রনিক ডুও সিল্ক সিটির সাথে তার যৌথ গান *নিউ লাভ* প্রকাশিত হয়। ৩০ সেপ্টেম্বর দুবাইয়ে এক্সপো ২০২০-এর উদ্বোধনী অনুষ্ঠানে তিনি *এনিথিং কুড হ্যাপেন* পরিবেশন করেন।

### ২০২২–২০২৩: *হাইয়ার দ্যান হেভেন* ও *মিরাকল*

২০২৩ সালের সুপারব্লুম ফেস্টিভ্যালে এলি গোল্ডিং
২০২২ সালের ১৯ জুন এলি গোল্ডিং পর্তুগাল-এর রাজধানী লিসবন-এ অনুষ্ঠিত রক ইন রিও সঙ্গীত উৎসবে অংশগ্রহণ করেন। কনসার্ট শেষে তিনি জুলাই মাসে নতুন সঙ্গীত প্রকাশের ঘোষণা দেন এবং পরদিনই তার সমস্ত সোশ্যাল মিডিয়ার প্রোফাইল ছবি মুছে ফেলেন। এর প্রায় এক বছর আগে ২০২১ সালের জুলাইয়ে জো উইকস-এর সাথে এক সাক্ষাৎকারে তিনি আসন্ন অ্যালবামটিকে "একটি ড্যান্স রেকর্ড" বলে উল্লেখ করে বলেন, "এটি ইলেকট্রনিক পপ, মহাকাশ থেকে আসা এক ধরনের নৃত্যধর্মী সঙ্গীত"। ২০২২ সালের ৪ জুলাই তিনি বিগ শন-এর সাথে যৌথভাবে গাওয়া *ইজি লাভার* প্রকাশের ঘোষণা দেন, যা ঐ বছরের ১৫ জুলাই মুক্তি পায়। গানটি ইউকে টপ হান্ড্রেড সিঙ্গেল চার্টে স্থান পেলেও *ইউকে সিঙ্গেল ডাউনলোড চার্ট*-এ ৩১তম স্থানে পৌঁছায়। এরপর ৭ অক্টোবর প্রযোজক অলোক ও সিগালা-র সাথে যৌথভাবে গাওয়া তার গান *অল বাই মাইসেল্ফ* প্রকাশিত হয়। ১৯ অক্টোবর গোল্ডিং *লেট ইট ডাই* গান ও এর মিউজিক ভিডিও প্রকাশ করেন এবং একই দিনে তার পঞ্চম স্টুডিও অ্যালবাম *হায়ার দ্যান হেভেন*-এর মুক্তির তারিখ ৩ ফেব্রুয়ারি ২০২৩ বলে নিশ্চিত করেন। তবে প্রযোজনা জটিলতার কারণে অ্যালবামটির মুক্তি কয়েকবার পিছিয়ে শেষ পর্যন্ত ৭ এপ্রিল ২০২৩-এ প্রকাশিত হয়।

২০২৩ সালের ১০ মার্চ গোল্ডিং ক্যালভিন হ্যারিস-এর সাথে তাদের দুজনের তৃতীয় সহযোগিতামূলক গান *মিরাকল* প্রকাশ করেন, যা বাণিজ্যিক সফলতার পাশাপাশি সমালোচকদের কাছ থেকেও প্রশংসা পায়। গানটি ইউকে সিঙ্গেল চার্টে প্রথম সপ্তাহে তৃতীয় স্থান দখল করে এবং পরবর্তীতে শীর্ষে উঠে তার সঙ্গীতজীবন চার্টের শীর্ষ স্থান পাওয়া চতুর্থ গানে পরিণত হয়। গানটি শীর্ষে থাকার দ্বিতীয় সপ্তাহে *হাইয়ার দ্যান হেভেন* অ্যালবামও ইউকে অ্যালবাম চার্টে শীর্ষস্থান লাভ করে। এভাবে গোল্ডিং তার পেশাজীবনে প্রথমবারের মতো একই সময়ে সিঙ্গেল ও অ্যালবাম চার্টে শীর্ষে অবস্থান করেন। *হাইয়ার দ্যা হ্যাভেন* তার চতুর্থ শীর্ষস্থানীয় অ্যালবাম। আর এর মাধ্যমে তিনি অ্যাডেল-এর পাশাপাশি ব্রিটিশ নারী শিল্পীদের মধ্যে সর্বাধিক সংখ্যক শীর্ষ অ্যালবাম-এর রেকর্ড গড়েন। *মিরাকল* গানটি টানা আট সপ্তাহ যুক্তরাজ্যের চার্টে শীর্ষে থাকে, যা গোল্ডিংয়ের দীর্ঘতম শীর্ষস্থান ধরে রাখার রেকর্ড। এই গানের জন্য তিনি গ্র্যামি অ্যাওয়ার্ড-এ সেরা পপ ড্যান্স রেকর্ডিং এবং ব্রিট অ্যাওয়ার্ড-এ বর্ষসেরা গান বিভাগে মনোনীত হন। ২০২৪ সালের ২৬ জুলাই পর্যন্ত গানটি ব্রিটিশ ফোনোগ্রাফিক ইন্ডাস্ট্রি (বিপিআই) থেকে দ্বৈত প্লাটিনাম সনদ লাভ করে।

২০২৩ সালের ২২ মার্চ এলি গোল্ডিং *বাই দ্য এন্ড অব দ্য নাইট* শিরোনামে একটি নতুন একক গান প্রকাশ করেন। ২০২৩ সালের ৩ মে তিনি ব্রিটিশ ফোনোগ্রাফিক ইন্ডাস্ট্রি (বিপিআই) থেকে ব্রিট বিলিয়ন অ্যাওয়ার্ড লাভ করেন। এই পুরস্কারটি কোনো ব্রিটিশ শিল্পীর গান স্ট্রিমিং প্ল্যাটফর্মে একশো কোটিবারের বেশি স্ট্রিমিংয়ের মাইলফলক অর্জনের স্বীকৃতিস্বরূপ প্রদান করা হয়।

২০২৩ সালের ১৪ সেপ্টেম্বর গোল্ডিং ব্রিটিশ ইলেকট্রনিক ধারার সঙ্গীত প্রযোজক টিশা এবং গ্র্যামি বিজয়ী জ্যাজ সঙ্গীতশিল্পী গ্রেগরি পোর্টারের সাথে যৌথভাবে *সামবডি* গানটি প্রকাশ করেন। এরপর ২০২৩ সালের ১৩ অক্টোবর লন্ডনের বিশ্বখ্যাত রয়্যাল অ্যালবার্ট হলে জাপানি সঙ্গীতজ্ঞ ইয়োশিকির সাথে এক যৌথ সঙ্গীতানুষ্ঠানে অংশ নিয়ে গোল্ডিং তার জনপ্রিয় গান *লাভ মি লাইক ইউ ডু*-এর একটি সিম্ফনি সংস্করণ পরিবেশন করেন।

## ব্যক্তিগত জীবন

২০১৩ সালের ২৮ এপ্রিল গোল্ডিং উদ্বোধনী নাইকি উইমেন হাফ ম্যারাথনে অংশগ্রহণ করেন, যেখানে তার সময় ছিল ১:৪১:৩৫।

গোল্ডিঙের সবচেয়ে ভালো বন্ধু এবং ব্যক্তিগত সহকারী হানাহ সুজান লোয়ি; *আর্মি* গানটি লোয়ি ও গোল্ডিঙের ভক্তদের উৎসর্গ করা হয়েছিল।
মাইকেল ম্যাকইনটায়ার'স বিগ শোতে তিনি জানান যে, ইয়র্কের রাজকন্যা বিয়াট্রিস তার ঘনিষ্ঠ বন্ধু।

২০১৪ এবং ২০১৬ সালের মাঝামাঝি গোল্ডিং ম্যাকফ্লাইয়ের ডাগি পইন্টারের সাথে সম্পর্কে জড়িয়েছিলেন।

২০১৮ সালের ৭ই আগস্ট, গোল্ডিং ও তার ছেলেবন্ধু ক্যাসপার জপলিং, তাদের বাগ্দানের কথা ঘোষণা করেন। তারা ২০১৯ সালের ৩১শে আগস্টে ইয়র্ক মিনিস্টারে বিয়ে সম্পন্ন করেন। ক্যাসপার জপলিং সাবেক কনজারভেটিভ পার্টির আইনপ্রণেতা মাইকেল জপলিংয়ের নাতী, যিনি ১৯৮৩ থেকে ১৯৮৭ সাল পর্যন্ত কৃষি, মৎস এবং খাদ্যমন্ত্রী ছিলেন।

গোল্ডিং বহুবার মানসিক স্বাস্থ্য বিষয়ে তার অভিজ্ঞতা নিয়ে কথা বলেছেন। ২০১৬ সালে তিনি স্টুডিওর পরিবেশের ফলে তাকে কাজে বাঁধা দেওয়া প্যানিক অ্যাটাক নিয়ে আলোচনা করেন। ২০১৭ সালে তিনি তার চলমান আত্মবিশ্বাস সমস্যা এবং তার অনুভব করা তীব্র হতাশার ব্যাপারে কথা বলেন। দুশ্চিন্তা প্রশমনে তার বাড়তে থাকা আত্মবিশ্বাসের কথা বলেন। তিনি আরও বলেন শারিরিক ব্যয়াম এবং জিমে বক্সিং তাকে তার প্যানিক অ্যাটাক ও হতাশা কাটিয়ে উঠতে সহায়তা করেছে।

গোল্ডিং লেভার পার্টিকে সমর্থন করেন। তিনি যুক্তরাজ্যের ইউরোপীয় ইউনিয়নের সাথে থাকা না থাকা নিয়ে ২০১৬ সালে আয়োজিত গণভোটকে সমর্থন করেন এবং ব্রেক্সিট নিয়ে তার হতাশার কথা তুলে ধরে টুইটারে বলেছিলেন, "আমি সত্যিই মনে করি আমার জীবদ্দশায় ঘটা সবচেয়ে ধ্বংসাত্মক ঘটনার এটি একটি। আজ সকালে আমি এমন এক ভয় অনুভব করেছি যা আগে কখনো করিনি।"

## ডিস্কোগ্রাফি

* *লাইটস* (২০১০)
* *হ্যালসিয়ন ডেইস* (২০১২)
* *ডিলেরিয়াম* (২০১৫)
* *ব্রাইটেস্ট ব্লু* (২০২০)
* *হাইয়ার দ্যান হ্যাভেন* (২০২৩)

## চলচ্চিত্র তালিকা

| বছর | শিরোনাম | ভূমিকা | মন্তব্য |
| --- | --- | --- | --- |
| টেলিভিশন |
| ২০১৩ | *হু ইজ...?* | নিজে | সংযুক্ত শিল্পী |
| *দ্য সাউন্ড চেইঞ্জ লাইভ* | অতিথি |
| ২০১৫ | *দ্য ভয়েস* | টিম অ্যাডামের পরামর্শক (সিজন ৮) |
| ২০১৮ | *সিসেম স্ট্রিট* | কণ্ঠাভিনয়; পর্ব: "দ্য হেল্পফুল ক্লাউড" |
| ২০২০ | *ওয়ান ওয়ার্ল্ড: টুগেদারনঅ্যাট হোম* | বিশেষ |
| চলচ্চিত্র |
| ২০১৩ | *টম অ্যান্ড জেরি* | ইসি | স্বল্পদৈর্ঘ্য চলচ্চিত্র |
| ২০১৪ | *এলি গোল্ডিং: হেলদি ইটিং অন ট্যুর* | নিজে | প্রামাণ্যচিত্র |
| *লেনন অর ম্যাককার্থি* | প্রামাণ্যচিত্র |
| ২০১৭ | *লাউডার টুগেদার* | প্রামাণ্যচিত্র |

## সঙ্গীত ভ্রমণ

|  |  |
| --- | --- |
| **হেডলাইনিং দ্য লাইটস ট্যূর (২০১০)
* দ্য হ্যালসিয়ন ডেইস ট্যূর (২০১২–২০১৪)
* ডিলেরিয়াম ওয়ার্ল্ড ট্যূর (২০১৬)
* ব্রাইটেস্ট ব্লু ট্যূর (২০২১)

  | **সাপোর্টিং ক্যাটি পেরি – ক্যালিফোর্নিয়া ড্রিমস ট্যূর (২০১১)
* ব্রুনো মার্স – মুনশাইন জাঙ্গল ট্যূর (২০১৩)
* এক্সপো ২০২০-এর উদ্বোধনী অনুষ্ঠান (২০২১)

  |

## পুরস্কার ও মনোনয়ন

## তথ্যসূত্র

## বহিঃসংযোগ

* দাপ্তরিক ওয়েবসাইট
* অলমিউজিকে এলি গোল্ডিং
* ইন্টারনেট মুভি ডেটাবেজে এলি গোল্ডিং (ইংরেজি)

|  |  |  |
| --- | --- | --- |
| পূর্বসূরী লিটল বুটস | **সাউন্ড অব...** ২০১০ | উত্তরসূরী জেসি জে |